samlivsophævelse
Samlivsophævelse, ophævelse af samlivet mellem ægtefæller eller registrerede partnere, hvorved fællesskab om bolig og husholdning afbrydes. Retsvirkningerne af ægteskabet eller det registrerede partnerskab indebærer, at samlivsophævelsen, hvis den skyldes uoverensstemmelse, eventuelt kan udløse, at der efter ansøgning til Familieretshuset pålægges ægtefællebidrag og børnebidrag til forsørgelse af fællesbørn, ligesom der eventuelt kan tages stilling til forældreansvar over fællesbørn. Hertil kommer skatteretlige virkninger af en samlivsophævelse.